b'\n_START_ARTICLE_\nDen Transnationale Stiftelse for Freds- og Fremtidsforskning\n_START_PARAGRAPH_\nDen Transnationale Stiftelse for Freds- og Fremtidsforskning (en: Transnational Foundation for Peace and Future Research, TFF) er en international t\xc3\xa6nketank og et globalt netv\xc3\xa6rk for fred med fredelige midler stiftet i 1986 af Christina Sp\xc3\xa4nnar og Jan \xc3\x98berg, og beliggende i Lund i Sverige.\n_START_SECTION_\nForm\xc3\xa5l\n_START_PARAGRAPH_\nDen Transnationale Stiftelse str\xc3\xa6ber efter at inspirere til engagement for fredsarbejde fra gr\xc3\xa6sr\xc3\xb8dderne til magtens korridorer med udgangspunkt i FN-Deklarationens ord om at \xc2\xbbfred skal skabes med fredelige midler\xc2\xab . Den er uafh\xc3\xa6ngig af regeringers og erhvervslivs st\xc3\xb8tte og baseres helt p\xc3\xa5 frivillig arbejdskraft. Ultimo 2007 t\xc3\xa6ller TFF omkring 75 internationale "Associates" \xe2\x80\x93 mennesker med vidt forskellig baggrund og erfaring men med tyngdepunkt i analyse og omr\xc3\xa5deekspertise \xe2\x80\x93 i sit netv\xc3\xa6rk. Ca. en tredjedel af disse er fra nordiske lande_NEWLINE_TFFs form\xc3\xa5l er at fremme konfliktforst\xc3\xa5else, "konfliktl\xc3\xa6gning" (eng: conflict-mitigation) og forsoning i almindelighed og i valgte omr\xc3\xa5der rundt om i verden. Blandt sine fler\xc3\xa5rige engagementer kan n\xc3\xa6vnes det tidligere Jugoslavien (efter dette lands opl\xc3\xb8sningen is\xc3\xa6r Serbien-Kosovo, Makedonien og Montenegro), Georgien, Irak, Israel-Palestina, Iran og Burundi. Desuden arbejder de associerede eksperter i netv\xc3\xa6rket med en r\xc3\xa6kke andre omr\xc3\xa5der mere generelt med globale temaer, der kan lede til en fredeligere verden._NEWLINE_Stiftelsens vigtigste metoder er detaljeret og langvarig forskning i selve konfliktomr\xc3\xa5det, aktiv lytning til alle sider og alle niveauer i konflikterne, uddannelse og tr\xc3\xa6ning samt folkeoplysning.'